Beauden briljant vir Hurricanes teen Brumbies | Netwerk24
Beauden briljant vir Hurricanes teen Brumbies
Deur Stephen Nell 21 April 2017 12:39
Beauden Barrett op sy stukke vir die Hurricanes in Vrydag se Superrugby-wedstryd teen die Brumbies in Napier.Foto: Getty Images
Ons almal weet hoe goed Chuck Norris is, maar selfs hy is waarskynlik nie 'n beter losskakel as die Hurricanes se Beauden Barrett nie.
Die 25-jarige Barrett het Vrydag in Napier weer sy towerstaf geswaai in 'n verspot maklike Superrugby-sege van 56-21 oor die Brumbies.
'n Mens sou dink daar is teen dié tyd al genoeg beeldmateriaal beskikbaar om te leer hoe om Barrett vas te vat, maar hy is so glibberig soos 'n paling wat in botter beland het.
Dan is daar sy berekende skopwerk uit die hand, met drie van die Hurricanes se agt drieë wat gister juis die produk van akkurate dwarsskoppe was.
Sy kleinboetie, die 20-jarige Jordie, het weer beïndruk op heelagter en uit elke hoek foutloos verdoel.
Die enigste kritiek wat 'n mens gereeld oor die Hurricanes kan uitspreek, is dat hulle sogenaamde sagte oomblikke in wedstryde het. Elke dan en wan is dit asof hulle afskakel en dit was Vrydag weer die geval, met die Brumbies wat danksy drie drieë binne agt minute met die aanbreek van rustyd met 21-14 voor was.
In die tweede helfte was die Hurricanes egter van die begin tot die einde gemaklik baas. Hul taak is vergemaklik deur 'n professionele oortreding wat die Brumbies se losskakel, Wharenui Hawera, kort ná die omdraaislag in die koelkas laat beland het.
'n Mens vergaap jou soms so aan die Hurricanes se agterspelers dat jy nie altyd besef hoe goed hul voorspelers is nie. Daardie punt is gemaak toe hulle die fees in die tweede helfte met 'n drie van 'n rolmaalbeweging afgesluit het.
Puntemakers: Hurricanes 56 (14): Drieë: Vince Aso (3), Cory Jane, Callum Gibbins (2), Mark Abbott, Ngani Laumape. Doelskoppe: Jordie Barrett (7), Otere Black